મેડિકલ-ડેન્ટલમાં હાલમાં ચાલતી પ્રવેશ પ્રક્રિયામાં વિદ્યાર્થીઓએ મોકરાઉન્ડ માટે આપેલી ચોઇસના આધારે આજે કોલેજની ફાળવણી કરી દેવામાં આવી હતી. મોકરાઉન્ડમાં વિદ્યાર્થીઓએ જે ચોઇસ આપી હતી તેના કરતાં પહેલા રાઉન્ડમાં ચોઇસ ફિલિંગમાં ધરખમ ફેરફારો કર્યા હતા. જેના કારણે મેરિટમાં પણ ભારે ફેરફારો આવ્યા હતા. મોક રાઉન્ડમાં બી.જે.મેડિકલ કોલેજમાં ઓપન કેટેગરી 155 મેરિટમાર્કસ સાથે ભરાઇ ગઇ હતી. જેની સામે પ્રથમ રાઉન્ડમાં 158 મેરિટ માર્કસ સાથે ભરાઇ હતી. એટલે કે ત્રણ માર્કસ જેટલું મેરિટ નીચું ગયું હતું. આજ રીતે સરકારી મેડિકલ કોલેજોમાં મેરિટ બેથી લઇને પાંચ માર્કસ સુધી નીચું ગયું છે. જેની સામે સ્વનિર્ભર કોલેજમાં મેરિટ ઊંચુ ગયું છે. જેમ કે અદાણી મેડિકલની મેનેજમેન્ટ કવોટાની બેઠક 3433 મેરિટમાર્કસ સાથે ભરાઇ હતી. જેની સામે પ્રથમ રાઉન્ડમાં 3210 માર્કસ સાથે બંધ થઇ હતી. એટલે કે મેડિકલ 223 માર્કસ જેટલું ઊંચુ ગયું હતું. પ્રવેશ સમિતિના સૂત્રો કહે છે વિદ્યાર્થીઓએ સરકારી અથવા સ્વનિર્ભર મેડિકલ કોલેજમાં દૂરના શહેરમાં પ્રવેશ મળતો હોય અને તેની સામે પોતાના શહેરની મેડિકલ કોલેજમા મેનેજમેન્ટ કવોટામાં પ્રવેશ મળતો હોય તો પહેલા મેનેજમેન્ટ કવોટામાં પોતાના શહેરમાં પ્રવેશ લેવાનું પસંદ કર્યું હોવાથી સ્વનિર્ભર મેડિકલ કોલેજોમાં મેરિટ ઊંચુ ગયું છે.